P6_TA(2006)0331

Ειδική Έκθεση αριθ. 5/2005 του Ευρωπαϊκού Ελεγκτικού Συνεδρίου σχετικά με τις δαπάνες διερμηνείας του Κοινοβουλίου, της Επιτροπής και του Συμβουλίου

Ψήφισμα του Ευρωπαϊκού Κοινοβουλίου σχετικά με την Ειδική Έκθεση αριθ. 5/2005 του Ευρωπαϊκού Ελεγκτικού Συνεδρίου για τις δαπάνες διερμηνείας του Κοινοβουλίου, της Επιτροπής και του Συμβουλίου (2006/2001(INI))

Το Ευρωπαϊκό Κοινοβούλιο,

- έχοντας υπόψη την Ειδική Έκθεση αριθ. 5/2005 του Ευρωπαϊκού Ελεγκτικού Συνεδρίου για τις δαπάνες διερμηνείας του Κοινοβουλίου, της Επιτροπής και του Συμβουλίου [1],

- έχοντας υπόψη το άρθρο 248, παράγραφος 4, δεύτερο εδάφιο, το άρθρο 276, παράγραφος 3 και το άρθρο 280, παράγραφος 5, της Συνθήκης ΕΚ,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Ελέγχου των Προϋπολογισμών (A6-0261/2006),

Τήρηση της πολυγλωσσίας

1. θεωρεί ότι η πολυγλωσσία αποτελεί ένα από τα κύρια χαρακτηριστικά της Ευρωπαϊκής Ένωσης, προβάλλει την πολιτιστική και τη γλωσσική ποικιλομορφία και εξασφαλίζει την ίση μεταχείριση των πολιτών της ΕΕ·

2. θεωρεί ότι η πολυγλωσσία εγγυάται το δικαίωμα των πολιτών να επικοινωνούν με τα θεσμικά όργανα της ΕΕ σε οποιαδήποτε από τις επίσημες γλώσσες της, παρέχοντάς τους έτσι τη δυνατότητα να ασκούν το δικαίωμα του δημοκρατικού ελέγχου·

3. θεωρεί ότι οι γλωσσικές υπηρεσίες των θεσμικών οργάνων της ΕΕ διευκολύνουν την επικοινωνία και, με τον τρόπο αυτό, τα θεσμικά όργανα παραμένουν ανοικτά στους πολίτες της Ευρώπης·

4. θεωρεί ότι το συνολικό κόστος όλων των γλωσσικών υπηρεσιών των θεσμικών οργάνων της ΕΕ, τόσο των υπηρεσιών μετάφρασης όσο και της διερμηνείας, δεν αντιπροσωπεύει περισσότερο από το 1% του συνολικού προϋπολογισμού της ΕΕ·

5. επισημαίνει ότι, σύμφωνα με τον Κανονισμό του, κάθε βουλευτής μπορεί να χρησιμοποιεί την επίσημη γλώσσα της επιλογής του και ότι προβλέπεται διερμηνεία στις υπόλοιπες γλώσσες· επισημαίνει, επιπλέον, ότι η χρήση των επισήμων γλωσσών διέπεται από τον Κώδικα Συμπεριφοράς για την Πολυγλωσσία, ο οποίος αναθεωρήθηκε το 2004·

6. θεωρεί ότι η πολυγλωσσία αποτελεί έκφραση της πολιτισμικής πολυμορφίας της ΕΕ, η οποία πρέπει να διατηρηθεί και ότι, συνεπώς, παρόλο που ο αυξανόμενος αριθμός των επίσημων γλωσσών απαιτεί ρεαλιστικές λύσεις όσον αφορά το προπαρασκευαστικό έργο εντός των θεσμικών οργάνων, η πολυγλωσσία πρέπει να διασφαλιστεί προκειμένου να διαφυλαχθεί η νομιμότητα και η πολυμορφία της Ευρωπαϊκής Ένωσης·

Σχετικά με όλα τα θεσμικά όργανα

7. χαιρετίζει με ικανοποίηση την υψηλή ποιότητα της διερμηνείας στα ευρωπαϊκά θεσμικά όργανα· πιστεύει, επιπλέον, ότι η υψηλή ποιότητα της διερμηνείας πρέπει να αξιολογείται και να διασφαλίζεται σε μόνιμη βάση·

8. λαμβάνει υπό σημείωση ότι το συνολικό κόστος της διερμηνείας το 2003 ανήλθε σε 57000000 ευρώ όσον αφορά το Ευρωπαϊκό Κοινοβούλιο, και σε 106000000 ευρώ όσον αφορά το Συμβούλιο, την Επιτροπή, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και ορισμένους επικουρικούς οργανισμούς·

9. ανησυχεί, εντούτοις, σοβαρά διότι, το 2003, το 16 % περίπου (25900000 ευρώ) του συνολικού κόστους της διερμηνείας, ύψους 163000000 ευρώ, αφορά δαπάνες για υπηρεσίες που διετέθησαν, αλλά δεν χρησιμο- ποιήθηκαν, και για ρυθμίσεις επιφυλακής·

10. είναι της γνώμης ότι το Κοινοβούλιο, το Συμβούλιο και η Επιτροπή πρέπει να προσπαθήσουν να μειώσουν τις ημέρες "ρητής ή έμμεσης επιφυλακής" καθώς αυτές οι ρυθμίσεις αντιστοιχούν σε δαπάνη 18000000 ευρώ για υπηρεσίες διερμηνείας που διατίθενται αλλά δεν χρησιμοποιούνται· επισημαίνει ότι θα πρέπει να διατίθενται εφεδρικοί διερμηνείς για συνεδριάσεις ad hoc εντός μικρού χρονικού διαστήματος·

11. καλεί την διοίκησή του, το Συμβούλιο και την Επιτροπή να βελτιώσουν την διοργανική συνεργασία·

12. καλεί τις υπηρεσίες διερμηνείας της Επιτροπής και του Κοινοβουλίου να ανταλλάσσουν, χάριν αποδοτικότητας, διερμηνείς και να δημιουργήσουν μικτές ομάδες διερμηνείας, καθώς επίσης να καταστήσουν δυνατή τη χρήση των διαθέσιμων διερμηνέων όπου και όταν υπάρχει ζήτηση, ώστε να καλύπτονται πραγματικές ανάγκες·

13. καλεί τα θεσμικά όργανα να ενθαρρύνουν και να διευκολύνουν τη χρησιμοποίηση "τοπικών διερμηνέων", εφόσον το επιτρέπει ο συνδυασμός των γλωσσών τους, και τονίζει ότι οι εθνικές διοικητικές διατάξεις δεν πρέπει να αποτελούν εμπόδιο· επισημαίνει ότι πρέπει να διατηρηθεί το υψηλό επίπεδο των υπηρεσιών διερμηνείας·

14. ζητεί από το Κοινοβούλιο και την Επιτροπή να παράσχουν, εγκαίρως για τη διαδικασία απαλλαγής του 2006, γενική εικόνα του αριθμού των διερμηνέων και της αναλογίας μεταξύ μονίμων υπαλλήλων και ελεύθερων συνεργατών για κάθε γλώσσα ξεχωριστά·

15. ζητεί από την Επιτροπή να ενισχύσει, σε συνεργασία με τα άλλα θεσμικά όργανα, τη συνεργασία με τα κράτη μέλη για την κατάρτιση διερμηνέων από τις αντίστοιχες χώρες τους·

16. ζητεί από τα θεσμικά όργανα της ΕΕ να διαπραγματευθούν εκ νέου τη συμφωνία με τους επικουρικούς διερμηνείς συνεδρίων (ΕΔΣ) όσον αφορά τις ρυθμίσεις για τις μετακινήσεις, τις αμοιβές, τη διοργανική συνεργασία και τη διοικητική απλοποίηση·

17. επισημαίνει το υψηλό ποσοστό που αντιπροσωπεύουν τα έξοδα ταξιδίου και διαμονής· προτρέπει επισταμένως τους διοργανωτές συνεδριάσεων και τις υπηρεσίες διερμηνείας να μειώσουν τα έξοδα ταξιδίου και διαμονής· ζητεί καλύτερο συντονισμό, σχεδιασμό και οργάνωση των ρυθμίσεων για τις μετακινήσεις και τη διαμονή·

Σχετικά με το Ευρωπαϊκό Κοινοβούλιο

18. αναμένει από την διοίκησή του να παράσχει, εγκαίρως για την έκθεση περί χορηγήσεως απαλλαγής για το έτος 2005, εκτιμήσεις όσον αφορά το μέσο συνολικό ημερήσιο κόστος των ΕΔΣ και των μονίμων διερμηνέων·

19. επισημαίνει ότι το συνολικό κόστος μιας ημέρας διερμηνείας είναι υψηλότερο στο Ευρωπαϊκό Κοινοβούλιο κατά σχεδόν 30 % απ' ό,τι στο Συμβούλιο ή στην Επιτροπή· ένας λόγος γι' αυτό είναι ότι δεν μπορεί να χρησιμοποιηθεί παρά μόνον πολύ μικρός αριθμός τοπικών διερμηνέων κατά τις περιόδους συνόδου του Στρασβούργου, γεγονός το οποίο αυξάνει τα έξοδα διερμηνείας του Ευρωπαϊκού Κοινοβουλίου στο Στρασβούργο κατά 13 %·

20. επισημαίνει την άρνηση του Κοινοβουλίου να συμμετάσχει σε αξιολόγηση ενόψει της δημιουργίας διοργανικού γραφείου που θα παρέχει υπηρεσίες διερμηνείας σε όλα τα θεσμικά όργανα της ΕΕ, δεδομένου ότι το Προεδρείο το έκρινε, στις 4 Σεπτεμβρίου 2005, ασυμβίβαστο προς τα συμφέροντα του Κοινοβουλίου·

21. ζητεί από τη διοίκησή του να συνεχίσει να συντάσσει χρήσιμες "εκθέσεις συνεδρίασης", δηλαδή εκθέσεις του επικεφαλής της ομάδας διερμηνείας για την ενεργητική και παθητική χρήση των γλωσσών κατά τις συνεδριάσεις ομάδων, επιτροπών και αντιπροσωπειών, και να γνωστοποιήσει τα συμπεράσματά της εγκαίρως για τη διαδικασία απαλλαγής για το 2005·

22. προτρέπει τη διοίκησή του να ευαισθητοποιήσει περαιτέρω τους βουλευτές όσον αφορά τις δαπάνες διερμηνείας· της ζητεί να αξιοποιεί με τον καλύτερο δυνατό τρόπο τις γλωσσικές ικανότητες των βουλευτών· τονίζει ότι τούτο δεν πρέπει να οδηγήσει σε ιεράρχηση των επισήμων γλωσσών της ΕΕ·

23. υπενθυμίζει ότι, σύμφωνα με το άρθρο 1 του Κώδικα Συμπεριφοράς για την Πολυγλωσσία της 19ης Απριλίου 2004, οι πόροι πρέπει να κατανέμονται λαμβανομένων υπόψη των πραγματικών αναγκών των χρηστών·

24. ζητεί από τη διοίκησή του να μελετήσει τρόπους χρησιμοποίησης για τη διερμηνεία στο Ευρωπαϊκό Κοινοβούλιο του "συστήματος αιτήσεων" του Συμβουλίου, του συστήματος εσωτερικής τιμολόγησης του Συμβουλίου της Ευρώπης ή του συστήματος ποσοστώσεων της Unesco·

25. επισημαίνει ότι το 2003 δαπάνησε 4000000 ευρώ για υπηρεσίες διερμηνείας που ήταν διαθέσιμες αλλά δεν χρησιμοποιήθηκαν λόγω αιτημάτων ή ακυρώσεων της τελευταίας στιγμής· ζητεί να αποθαρρύνονται οι ακυρώσεις και τα αιτήματα της τελευταίας στιγμής· επιπλέον, καλεί τις υπηρεσίες διερμηνείας να επιδεικνύουν μεγαλύτερη ευελιξία ως προς τον σχεδιασμό των υπηρεσιών που παρέχουν και το σύστημα υποβολής αιτήματος διερμηνείας·

26. καλεί τα αρμόδια όργανα να προσαρμόσουν το χρονοδιάγραμμα των συνεδριάσεων των επιτροπών των πολιτικών ομάδων και των περιόδων συνόδων κατά τρόπον ώστε να επιτυγχάνεται καλύτερη ισορροπία μεταξύ των αναγκών και των διαθέσιμων πόρων·

*

* *

27. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στο Ευρωπαϊκό Ελεγκτικό Συνέδριο.

[1] ΕΕ C 291 της 23.11.2005, σ. 1.

--------------------------------------------------